SKRIFTLIG FORESPØRGSEL E-0706/03

af Olivier Dupuis (NI) til Kommissionen

(10. marts 2003)

Om: Vietnam undertrykker ytringsfriheden og demonstrationsretten

Til trods for Kommissionen og medlemsstaternes gentagne støtte til Vietnams Lovgivningsreformstrategi (se svar på skriftlig forespørgsel E-0003/03(1)) fortsætter de vietnamesiske myndigheder med at krænke deres internationale forpligtelser ved at vedtage nye love, som yderligere begrænser udøvelsen af de grundlæggende frihedsrettigheder. Ifølge den vietnamesiske komité til beskyttelse af menneskerettigheder, der er baseret i Paris, har ytringsfriheden netop været genstand for nye alvorlige begrænsninger som følge af vedtagelsen af afgørelse 28 om udenlandske publikationer (kultur- og informationsministeriet, 21. november 2002). Ifølge dette dekret vil publikationer fra enhver udenlandsk organisation i Vietnam, herunder de diplomatiske korps, internationale ngo'er, udenlandske handelsselskaber og selv presseagenturerne blive underkastet statscensur. Offentliggørelse af pressekommunikéer, dokumenter på internet og al anden dokumentation, der anses for at stride imod den socialistiske stats interesser (artikel 22, SRV i presseloven), kan nu straffes. Retten til at demonstrere fredeligt vil også snart blive begrænset. Ifølge det officielle dagblad Lao Dong (13. januar 2003) er minister Doan Manh Giao i færd med at forberede en lovgivning, som fastsætter forbud mod offentlige forsamlinger foran partiets og regeringens bygninger og kontorer, og som fastsætter straf til enhver, der anvender klager eller andragender til at tilskynde folk til at demonstrere. Loven tager bl.a. sigte på at afskaffe fredelige demonstrationer af landmænd og gårdejere, der protesterer mod den offentlige korruption og statens konfiskation af jord. Talrige landmænd er blevet anholdt efter sådanne demonstrationer. Den 21. oktober 2002 blev tolv landsbybeboere i Ninh Binh (Nordvietnam) idømt fængselsstraffe på helt op til 13 år for at have forårsaget sociale uroligheder, og i løbet af december måned 2002 blev yderligere 21 personer anholdt. Som en reaktion på landmændenes demonstrationer i maj 2002 havde partiets generalsekretær, Nong Duc Manh, bl.a. udtalt, at det forhold, at folk samles med skilte, er unormalt, og at demokratiet i Vietnam havde været excessivt i flere tilfælde.

Er Kommissionen klar over, at de vietnamesiske myndigheder tilsigter at styrke den repressive lovgivning? Hvilke foranstaltninger har Kommissionen truffet eller agter den at træffe for endelig at undgå, at EU-skatteborgernes penge bliver anvendt til at finansiere disse antidemokratiske foranstaltninger? Agter Kommissionen og medlemsstaterne at støtte den 10-årige lovgivningsreformstrategi, hvis Vietnam åbenlyst fortsætter med at anvende de midler, som Den Europæiske Union allokerer til lovgivningsreformer, til andre formål?

(1) EFT C 155 E af 3.7.2003, s. 206.

Svar afgivet på Kommissionens vegne af Christopher Patten

(26. marts 2003)

Kommissionen har kendskab til de lovgivningsmæssige og administrative foranstaltninger, der omtales i spørgsmålet, og er klar over, at foranstaltningerne og den måde, hvorpå de gennemføres nogle af dem er endnu ikke trådt i kraft skal overvåges nøje i samarbejde med medlemsstaternes repræsentanter i Vietnam. I mellemtiden har Kommissionen allerede modtaget en rapport om, at afgørelse nr. 28 måske skal tages op til fornyet behandling i den vietnamesiske regering.

Kommissionen kan forsikre det ærede medlem om, at procedurerne til udarbejdelse og gennemførelse af EU-Vietnam-samarbejdsprojekter og -programmer sikrer, at det ikke er muligt at anvende EU-midler til andre formål end dem, Kommissionen har godkendt. Kommissionen er fortsat af den opfattelse, at dens deltagelse i udarbejdelsen af evalueringen af de juridiske behov sammen med andre internationale donorer og herunder medlemsstaterne vil bidrage positivt til at udvikle et moderne, effektivt lovgivningssystem i Vietnam.

Kommissionen vil sammen med repræsentanterne for medlemsstaterne fortsat nøje følge menneskerettighedssituationen i Vietnam og tage specifikke problemer op med den vietnamesiske regering, når det er relevant.